Jeg har købt og betalt en iPad af en mand gennem Guloggratis. Han sendte iPaden af sted med Postdanmark den 26.06.15. Den 27.07.15 kan vi se på Track And Trace, at pakken er ankommet til Lyngby Distributionscenter, men siden sker der ikke mere.
Den 01.07.15 ringer jeg derfor til Postdanmark for at høre, hvad der foregår. Det kan de ikke svare på, men de opretter en efterlysning og jeg får at vide, at jeg vil blive ringet op inden for 24 timer. Dagen efter ringer jeg igen, da jeg intet har hørt. Det resulterer ikke i andet end, at de laver en rykker. Dagen efter ringer jeg endnu en gang, men der sker stadig ingenting. Først den 07.07.15 bliver jeg ringet op af Lyngby Posthus. Det, der skulle tage 24 timer tog altså 6 dage.
Heldigvis var det en meget kompetent medarbejder, og hun satte alt ind på at finde ud af, hvad der var sket med min pakke. Ham, som havde kørt i mit område den 27.06.15 kunne ikke huske pakken. Derefter blev samtlige poststeder i Lyngby undersøgt, desværre også uden resultat. Den 10.07.15 ringer Lyngby Posthus derfor tilbage til mig med besked om, at min pakke er forsvundet i Postdanmarks varetækt, da det er dem, som sidst har haft den i hænderne, hvilket kan ses, da den jo er blevet scannet. Medarbejderen henviser mig tilbage til kundeservice og siger, at der selvfølgelig skal udbetales erstatning.
Samme dag ringer jeg derfor tilbage til kundeservice, men her får jeg at vide, at der skal oprettes en online reklamation, og at den for øvrigt skal oprettes af afsender, da der ellers ikke kan gives erstatning. Jeg forklarer, at pakken jo allerede har været efterlyst, og at Lyngby Posthus har vedkendt sig at have mistet den, men jeg taler for døve ører. Der skal oprettes en reklamation til trods for, at pakken har været efterlyst og ikke kan findes. Det gør afsender så samme dag, for der var ligesom ikke rigtigt andet at gøre.
I dag har afsender så ringet til Postdanmark af de ovennævnte årsager. Her fik han blot at vide, at der kan gå 6-8 dage, før der er svar. For fanden, der er jo et svar! Det har der været siden i fredags! Pakken er væk, og det er Postdanmark, som på den ene eller anden måde har mistet den! Ergo skal de udbetale pakkens værdi i erstatning! Det kan da ikke være så svært, og burde da på ingen måde kunne trækkes så meget i langdrag.
Jeg synes virkelig ikke, Postdanmark kan være bekendt at trække en sag så langt ud, som i virkeligheden burde være afgjort, når der er ledt efter pakken alle vegne og den ikke er fundet. Hvorfor lader man folk gå rundt i uvished i stedet for bare hurtigt at få afsluttet en så indlysende sag? Det går over min forstand. Jo længere, de trækker tiden, jo mere tvivler jeg på, om jeg nogen sinde vil få erstatning. Der er for mig at se ingen logisk forklaring på, hvorfor den sag ikke allerede er ude af verden, så på mig virker det groft sagt som om, Postdanmark bare trækker tiden i håb om, at der dukker et eller andet op, så de kan undgå at skulle hoste op med erstatning. Både afsender og jeg er også helt enige om, at det er dybt godnat, at han skal sidde med reklamationen, og at det er ham, som eventuel erstatning udbetales til, når det er mig, som har penge ude at hænge og mig, som gennem hele processen har været i kontakt med Postdanmark.
Jeg aner ikke, om jeg overhovedet får erstatning, selv om der ikke burde være nogen tvivl, da Postdanmark har mistet pakken. Desuden er det så også det glade vanvid, at erstatning skal udbetales til afsender til trods for, at det er mig, som står med håret i postkassen. Hvis ikke, der udbetales erstatning har jeg tabt det beløb, iPaden har kostet på grund af en fejl hos Postdanmark. Hverken afsender eller jeg kan holdes ansvarlig for, at pakken er bortkommet. Både afsender og jeg vil bare gerne have sagen afsluttet, så jeg kan købe en anden iPad, og så han også kan komme videre. Det bliver jo også gjort til hans problem, selv om han intet galt har gjort, fordi det pludselig er ham, som skal oprette reklamation og jeg ved snart ikke hvad.
Nu bliver han ved med at ringe ind til kundeservice indtil Postdanmark får fingeren ud, og jeg skriver denne anmeldelse, så andre kan se, hvad der sker, når Postdanmark mister ens pakke. Selv om de har erkendt, at den er bortkommet i deres varetækt skal man i gennem et værre biokrati i stedet for, at de bare betaler erstatning og får lukket sagen, så man kan komme videre.
Jeg er virkelig skuffet, for jeg plejer normalt at være meget glad for Postdanmark, og især deres service. Jeg har et synshandicap, og i forhold til det har Postdanmark altid ydet en god service. Min glæde over Postdanmark er dog ikke længere eksisterende efter denne horrible sagsbehandling. Dette er en meget vred anmeldelse, men den skal læses som et frustreret opråb til/mod Postdanmark generelt, og ikke som et personligt angreb mod nogle af de personer, jeg har haft kontakt med gennem forløbet. Jeg håber, denne anmeldelse måske kan gøre en forskel, både i min- og evt. andre lignende sager.
Med frustrerede hilsner fra
Camilla Hansen